Diari Oficial de la Generalitat Valenciana


Sumari del DOGV 3310, del 18-08-1998 (1998/6732)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i la Confederació d'Associacions de Veïns de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6732


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Generalitat Valenciana i la Confederació d'Associacions de Veïns de la Comunitat Valenciana. [1998/X6732]
  
Subscrit, després de la tramitació prèvia reglamentària, entre la Generalitat Valenciana i la Confederació d'Associacions de Veïns de la Comunitat Valenciana, el dia 16 de desembre de 1997, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0588/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni marc de col·laboració entre la Generalitat Valenciana i la Confederació d'Associacions de Veïns de la Comunitat Valenciana.
  
València, 16 de desembre de 1997.
  
Reunits
  
D'una banda, l'Honorable Sr. José Joaquín Ripoll Serrano, conseller de Presidència, en nom i representació de la Generalitat Valenciana, facultat per a la subscripció del present conveni, en virtut de l'acord adoptat pel Govern Valencià, en la reunió de 16 de desembre de 1997.
  
I, d'una altra, el Sr. Amat Navalón García, president de la Confederació d'Associacions de Veïns de la Comunitat Valenciana, en virtut de la seua elecció com tal en l'Assemblea constituent de la mateixa data, celebrada el 19 d'octubre de 1997, en funció de les atribucions que té conferides per l'article 20 dels Estatuts d'aquella.
  
Ambdues parts, en la representació que ostenten, es reconeixen capacitat legal suficient per a la subscripció del present conveni i, a tal efecte,
  
Manifesten
  
I. L'associacionisme veïnal resulta un instrument clau en l'articulació de la societat i en l'impuls de l'associacionisme espontani del cos social, ja que constitueix el teixit associatiu als barris de les ciutats, i assumeix les reivindicacions veïnals i canalitza la voluntat de milions de ciutadans; que, en definitiva, serveix als interessos populars.
  
Ja des dels seus inicis a Espanya com a moviment social urbà, la cooperació solidària orientada a millorar la vida quotidiana dels veïns ha estat el principi rector de les seues actuacions encaminades fonamentalment a la identificació de les necessitats generals d'aquells, així com a les d'alguns sectors específics sobre els que ha estat i és necessari bolcar els esforços, tant de les pròpies associacions veïnals com de la resta d'institucions.
  
La labor que aquestes associacions de caràcter ciutadà vénen realitzant, en ordre a contribuir a la consecució del desenrotllament integral dels ciutadans, dels sectors marginats i a la satisfacció de les seues necessitats bàsiques, incrementant així el benestar i la qualitat de vida en la Comunitat Valenciana, ha de ser objecte de reconeixement, suport i foment, fent-se necessària la col·laboració de totes les institucions, tant públiques com a privades.
  
II. Com a exponent de l'associacionisme veïnal, la Confederació d'Associacions de Veïns dirigeix els seus esforços a la defensa, foment i millora dels interessos dels veïns en la seua qualitat d'usuaris i destinataris finals de l'activitat urbanística, cultural, esportiva, educativa i sanitària, entre altres; a la informació i instrucció d'aquests i la seua sensibilització sobre la situació de necessitat i la possibilitat de cooperació amb els països del Tercer món; així com al foment de les pròpies associacions de veïns, com a instrument de defensa i participació dels interessos generals dels veïns; activitats totes aquestes que es troben recollides entre els seus fins associatius.
  
III. Per la seua banda, dins del conjunt d'actuacions que el Govern Valencià realitza en el marc d'una política social encaminada a promoure les condicions per que la llibertat i igualtat dels individus i dels grups en què s'integren siguen reals i efectives, cobra gran importància el suport i potenciació de les associacions de caràcter ciutadà que, amb la finalitat primordial d'incrementar el benestar i la qualitat de vida en la Comunitat Valenciana, constitueixen una part important de la societat civil i de la pròpia estabilitat de les institucions democràtiques.
  
En atenció a allò que s'ha exposat, ambdues parts reconeixen la importància i necessitat de col·laborar en el manteniment de l'associacionisme veïnal, per al qual consideren prioritari establir el marc general en què es desenvoluparà aquesta col·laboració i acorda, a tal fi, la formalització del present Conveni Marc, d'acord amb els següents:
  
Clàusules
  
Primera
  
El present Conveni té per objecte establir les bases que han de regir la col·laboració entre la Generalitat Valenciana i la Confederació d'Associacions de Veïns de la Comunitat Valenciana per a fomentar, propiciar i mantenir l'associacionisme veïnal. Les activitats sobre les quals se centrarà aquesta col·laboració, i sense que la seua enumeració tinga caràcter exhaustiu, seran les següents:
  
- Fomentar iniciatives relacionades amb la promoció i manteniment de l'associacionisme veïnal.
  
- Potenciar el coneixement de les institucions d'autogovern de la Comunitat Valenciana, per part dels ciutadans d'aquesta comunitat.
  
- Acostar als ciutadans les institucions d'autogovern de la Comunitat Valenciana.
  
- Aproximar a l'administració autonòmica els problemes dels ciutadans de la Comunitat Valenciana, així com les possibles solucions d'aquests.
  
- Desenvolupar conjuntament amb l'administració aquelles accions i/o programes puntuals que es determinen per a la resolució de problemàtiques específiques, en què el moviment veïnal puga intervenir positivament.
  
- Organitzar, preparar i realitzar esdeveniments, jornades i seminaris d'àmplia repercussió, en tots els àmbits del moviment veïnal, encaminats a millorar la seua estructura i organització.
  
Segona
  
El present conveni té caràcter d'acord marc i no genera obligacions ni drets econòmics per a les parts. Aquest es desenvoluparà posteriorment en els seus aspectes concrets i específics, mitjançant la subscripció de convenis singularitzats.
  
Tercera
  
A fi de vetlar pel millor compliment d'allò que s'ha estipulat, es constituirà una Comissió Mixta de seguiment encarregada de la coordinació, control i supervisió de les accions a realitzar en desenvolupament del present conveni marc. Dita comissió estarà formada per representants d'ambdues parts, que seran designats pel conseller de Presidència i pel president de la Confederació d'Associacions de Veïns de la Comunitat Valenciana, respectivament.
  
La presidència de la comissió serà ostentada pel conseller de Presidència o persona en qui delegue.
  
La Comissió mixta es reunirà totes les vegades que estime necessari, i, si més no, dues vegades a l'any. Podrà invitar a les seues reunions a aquelles persones l'assessorament de les quals es considere convenient en base als seus coneixements tècnics i reconeguda competència en la matèria que es tracte.
  
Quarta
  
El present Conveni marc entrarà en vigor, a tots els efectes, l'1 de gener de 1998, i tindrà un termini d'aplicació indefinit, si bé qualsevol de les parts podrà denunciar-lo posant-lo en coneixement d'una part, amb un mes d'antelació a la data en què desitge deixar-lo sense efecte.
  
El fi de la vigència del present conveni no afectarà a la d'aquells convenis específics subscrits en el seu desplegament que es troben en execució, tret que ambdues parts acorden una altra cosa.
  
L'entrada en vigor del present acord marc suposarà la finalització del conveni de col·laboració, subscrit entre les parts el 17 de juny de 1997.
  
I en prova de conformitat amb allò que s'ha estipulat, ambdues parts firmen el present conveni per triplicat exemplar, en la data i lloc a l'inici ressenyats.
  
Per la Generalitat Valenciana: José Joaquín Ripoll Serrano.
  
Per la Confederació d'Associacions de Veïns de la Comunitat Valenciana, Amado Navalón García.